DA wil Russiese kernooreenkoms teenstaan – praag.co.za — 20 jaar jonk!
Die leier van die DA, Mmusi Maimane sê Suid-Afrika moet begin om in alternatiewe energie te belê.
Onafhanklike kragvoorsiening sal egter die noodsaaklikheid van die Russiese triljoenrand-kernkragooreenkoms knou.
Kenners meen die Russiese kernooreenkoms is bloot gemik op ANC-kaderverryking op 'n skaal wat die wapenskandaal en Nkandla na kinderspeletjies sal laat lyk.
Die departement van Energie weier steeds om te reageer oor vroeëre berigte dat president Jacob Zuma die beheer oorgeneem het van 'n kernooreenkoms van een-triljoen rand met Rusland.
Die ooreenkoms is regstreeks met Rusland se president Vladimir Putin beding en die minister van Energie, Tina Joemat-Pettersson, het glo opdrag gekry van die president om dit te onderteken.
Volgens die DA sal kompetisie vir Eskom die ANC se kaderverrykingskemas, wat afhanklik is van die yslike bouprojekte by Medupi- en Kusile-kragsentrales, in die wiele ry.
Mededinging van alternatiewe kragvoorsieners sal die ANC se frontmaatskappy, Chancellor House, se beleggings namens Eskom ook ondermyn.
Chancellor House kon reeds honderde miljoene van belastingbetalers se geld vir die ANC afskep deur sy aandeelhouding in Hitachi, kontrakhouer vir die vervaardiging van stoomketels vir die mega-kragopwekkers.
President Zuma het op 12 Februarie in sy staatsrede 'n 9-punt-plan aangekondig tot 2019, wanneer sy tweede termyn eindig, wat as handleiding vir sy administrasie sal dien wat onder meer sy verbintenis tot die Russiese kernkontrak insluit.
Eskom se monopolie sal behou word weens die Wysigingswetsontwerp op die Ontwikkeling van Minerale en Petroleumbronne wat ter tafel gelê is.
Dié wetsontwerp sal gas-eksplorasiepogings smoor en sodoende die noodsaak vir sluiting van die Russiese kernooreenkoms versterk.
Volgens die DA is die uitstaande kenmerk van 9-punt-plan die groot aantal beslissende take wat aan "maatskappye in staatsbesit" toegeken sal word.
Onder die dekmantel van 'n "ontwikkelingstaat" en "energiebehoeftes" word geleenthede vir kaderverryking dus vermenigvuldig.
Die leier van die EFF, Julius Malema het die ANC intussen skerp aangeval.
Hy het duisende EFF-ondersteuners gister toegespreek tydens die party se tweede bestaansjaarvieringe by 'n saamtrek in Rustenburg.
Adjunkpresident Cyril Ramaphosa het ook onder skoot gekom. Malema het voorts beweer dat die Eskom-krisis, wat tot gereelde beurtkrag lei, opsetlik veroorsaak word.
Malema het beurtkrag as een van die ANC-regering se mislukkings beskryf.
Skrywer praagGepubliseer op 27 Julie 2015 27 Julie 2015 Kategorieë Nuus, Suider-AfrikaSleutelwoord Chancellor House, Eskom, hernubate energie, Jacob Zuma, kernkrag, kernooreenkoms, onafhanklike kragvoorsieners, Rusland, uraan